HRVAT Ivan Lovrić, vloger koji se 2014. godine iz Hrvatske preselio u njemački grad Allensbach, usporedio je cijene proizvoda u Hrvatskoj i Njemačkoj.

On je kupovao u Njemačkoj, dok je njegova supruga, koja se trenutno nalazi u Hrvatskoj, kupovala iste proizvode u Hrvatskoj.

Htio je, kako kaže u videu na YouTubeu, vidjeti je li zbilja istina da je u Njemačkoj jeftinije nego u Hrvatskoj.

Kupovali su svakodnevne namirnice iz njemačke trgovine koja postoji i u Hrvatskoj. Također, pazio je na to da proizvodi budu isti kao oni u Hrvatskoj.

Evo što su sve kupili

Pokazao je račune, naglasivši kako je u Njemačkoj ipak kupio više stvari nego što ih je kupljeno u Hrvatskoj.

Pokazao je kupljene proizvode: kruh, tost, kiselo vrhnje, pomfrit, jaja, mlijeko, šećer, brašno, suncokretovo ulje, špagete, pileći file, sir, pasiranu rajčicu, vodu, mliječnu čokoladu, Colu i Nutellu.

Tekst se nastavlja ispod oglasa

"Sve ovo što sam u Njemačkoj kupio, preračunato u hrvatske kune, iznosi 131,54 kune. Iste te stvari, kad bi se kupile u Hrvatskoj, koštale bi 150,03 kune.

U Njemačkoj su proizvodi, barem ovi koje sam ja kupio, ipak jeftiniji nego u Hrvatskoj", zaključio je.

Troškovi života

Lovriću ovo nije prvi video. Već je objavio snimku u kojoj su pobrojani troškovi života u Njemačkoj.

U podužoj snimci on je detaljno objasnio sve pojedine troškove, stavku po stavku, od najma stana preko prijevoza i hrane pa sve do izlazaka.